Broj: 711-I-2258-M-195/22-03-24

Zagreb, 19. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Aleksandre Jozić-Ileković, Tončice Božić i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznice Melite Birčić, ravnateljice Regionalne razvojne agencije Koprivničko-križevačke županije PORA,** za davanjem mišljenja Povjerenstva,na 168. sjednici održanoj dana 19. travnja 2022. donosi sljedeće

**MIŠLJENJE**

1. **Obveznica Melita Birčić, ravnateljica Regionalne razvojne agencije Koprivničko-križevačke županije PORA, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI-a, niti ih može primati ako poslove na provedbi projekata sufinanciranih iz sredstava Europske unije (u daljnjem tekstu: EU) obavlja u okviru poslova ravnateljice.**
2. **Ukoliko bi obveznica, uz dužnost ravnateljice agencije, kao zaposlenica iste obavljala i druge poslove na provedbi projekata sufinanciranih iz EU sredstava te bi isti bili navedeni u njenom ugovoru o radu, mogla bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

 Obrazloženje

Zahtjev za mišljenjem podnijela je obveznica Melita Birčić, ravnateljica PORE, Regionalne razvojne agencije Koprivničko-križevačke županije. U Povjerenstvu zahtjev je zaprimljen 14. listopada 2022. pod poslovnim brojem 711-U-8312-M-195/22-02-1, povodom kojeg se vodi predmet broj M-195/22.

Člankom 3. stavkom 1. podstavkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu navedenog Zakona.

Uvidom u registar obveznika kojeg ustrojava i vodi Povjerenstvo utvrđeno je da je Melita Birčić ravnateljica PORE Regionalne razvojne agencije Koprivničko-križevačke županije od 25. prosinca 2021., slijedom čega je Melita Birčić obvezna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je na dužnost ravnateljice Regionalne razvojne agencije Koprivničko-križevačke županije PORA imenovana na mandatno razdoblje od četiri godine temeljem javnog natječaja. obveznica nadalje navodi da je temeljem ugovora o radu na neodređeno vrijeme bila zaposlena u navedenoj Agenciji i prije imenovanja na istu dužnost te da joj sukladno navedenom ugovoru pripadaju sva prava iz radnog odnosa kao i ostalim zaposlenicima, sukladno Pravilniku o radu i plaćama zaposlenika te Pravilniku o unutarnjem ustrojstvu i načinu rada donesenima sukladno Zakonu o radu. Također navodi da prema opisu poslova, između ostalog, ravnateljica organizira i koordinira rad te vodi poslovanje, brine o zakonitom i pravovremenom izvršenju poslova, raspoređuje poslove i zadatke i daje upute za rad, kao i da obavlja druge poslove koje joj povjeri Upravno vijeće te ističe da je tijekom mandata ravnateljice u okviru svojeg redovnog radnog vremena obavljala i poslove na provedbi projekata sufinanciranih iz EU sredstava, zbog čega joj se plaća u određenom postotku rada na istim financirala iz sredstava tih projekata. Navodi da je svoje redovne aktivnosti obavljala u okviru preostalog mjesečnog radnog vremena te da je za rad na tim projektima imala sklopljene dodatke ugovora o radu.

U zahtjevu za mišljenjem obveznica navodi da je Regionalna razvojna agencija Koprivničko-križevačke županije PORA regionalni koordinator za područje Koprivničko-križevačke županije te da obavlja poslove javnih ovlasti na temelju članka 25. Zakona o regionalnom razvoju Republike Hrvatske(„Narodne novine“, broj 147/14., 123/17. i 118/18.). Svi poslovi koje navedena Agencija obavlja u okviru Poziva za iskaz interesa za dodjelu bespovratnih sredstava iz Prioritetne osi 10 - Tehnička pomoć Operativnog programa „Konkurentnost i kohezija 2014.-2020.“ za nastavak aktivnosti regionalnih koordinatora, a koji se provodi od travnja 2019. godine, sufinanciraju se iz tog projekta.

Navodi se kako se iz navedenog EU projekta, ali i drugih takvih projekata koje PORA provodi Regionalna razvojna agencija Koprivničko-križevačke županije PORA, kao nositelj i partner u projektu, sufinancira i rad zaposlenika, ovisno o postotku vremena koje prosječno rade na istome, što se odnosi i na ravnateljicu, koja također većinu radnog vremena radi na EU projektima. Navedeni projekti zahtijevaju iskustvo u poslovima pripreme ili provedbe projekata sufinanciranih EU sredstvima, slijedom čega je jedan od razloga rada obveznice na ovim projektima nedostatak stručnih kadrova na tržištu rada.

Imajući u vidu okolnost da se plaća ravnateljice u najvećem dijelu financira iz rada na EU projektima, obveznica traži mišljenje Povjerenstva ostvaruje li kao ravnateljica pravo na dodatke na pluću, kao što su regres, božićnica i slično, te ukoliko s tog naslova ima pravo na navedene naknade, traži mišljenje Povjerenstva je li za njihovo ostvarivanje potrebno sklopiti dodatak ugovora o radu za rad na projektima ili na neki drugi način formalizirati njihov primitak.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Smjernica Povjerenstva od 31. siječnja 2022. donesena je povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., kojom sud tumači da se prigodne nagrade do propisanog iznosa, božićnica i regres za godišnji odmor ne smatraju plaćomdužnosnika u smislu odredbe članka 4. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11.), već primitcima dodatnih naknada za poslove obnašanja javnih dužnosti zabranjenih člankom 7. točkom d) ZSSI/11-a.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. točke d) ZSS/11-a.

Radi se u svim primicima koji se ostvaruju uz primanje plaće za obnašanje javne dužnosti, a ne predstavljaju stvarne troškove za njezino obnašanje ili druge jednokratne primitke, već dodatnu naknadu.

S obzirom da su odredbe ZSSI/11-a na istovjetan način u članku 4. stavku 1., odnosno članku 7. točki d) propisivale što se smatra plaćom dužnosnika kao i zabranu primitka dodatne naknade na koji je to propisano u članku 5. stavku 1. točki 2. ZSSI-a te u članku 7. točki d) ZSSI/21-a, obrazloženje iz ove presude primjenjuje se u cijelosti na obveznike iz članka 3. ZSSI/21-a.

Imajući u vidu da se u zahtjevu ističe kako je dio opisa poslova radnog mjesta ravnateljice i rad na projektima sufinanciranih iz EU sredstava te da se dio plaće ravnateljice sufinancira iz rada na EU projektima, obveznica ne bi mogla po toj osnovi ostvarivati dodatne naknade sukladno članku 7. točki d) Zakona, jer bi one bile primljene povodom obnašanja dužnosti ravnateljice, a ne povodom obavljanja drugih poslova.

Međutim, ako bi obveznica pored obavljanja poslova ravnateljice obavljala druge poslove vezane uz rad na EU projektima, te to bi bilo navedeno u njenom ugovoru o radu, mogla bi temeljem njihova obavljanja primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja ustanove, slijedom čega se ne bi radilo o dodatnoj naknadi za poslove obnašanja javne dužnosti.

Sijedom navedenog, Povjerenstvo je donijelo mišljenje kao što je navedeno u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Obveznica Melita Birčić, elektroničkom dostavom
2. Objava na internetskoj stranici Povjerenstva
3. Pismohrana